ഒത്തുതീര്പ്പു ചര്ച്ചയില് നിന്ന് നടന് ജോജു ജോര്ജിനെ പിന്തിരിപ്പിച്ചതു സിപിഎം: ആരോപണവുമായി കെ.ബാബു എംഎല്എ കൊച്ചി: കോണ്ഗ്രസുമായുള്ള ഒത്തുതീര്പ്പു ചര്ച്ചയില്നിന്നു നടന് ജോജു ജോര്ജിനെ പിന്തിരിപ്പിച്ചതു സിപിഎം ആണെന്നും, ഒരു സിപിഎം എംഎല്എയുടെ മധ്യസ്ഥതയില് ഒത്തുതീര്പ്പു വേണെന്ന ആവശ്യം ഉയര്ന്നതോടെയാണ് ചര്ച്ച നടക്കാതെ പോയതെന്നും ആരോപണവുമായി കെ. ബാബു എംഎല്എ. റോഡ് ഉപരോധിച്ചതിനെതിരെ രംഗത്തെത്തിയ ജോജുവിന്റെ കാര് കോണ്ഗ്രസ് പ്രവര്ത്തകര് തകര്ത്ത കേസില് ആറു പേര്ക്കെതിരെയാണ് പൊലീസ് കേസെടുത്തിരിക്കുന്നത്. കോണ്ഗ്രസ് നേതാക്കളില് ഒരാളെ അറസ്റ്റു ചെയ്തെങ്കിലും ബാക്കിയുള്ളവരുടെ അറസ്റ്റ് ഒഴിവാക്കുക ലക്ഷ്യമിട്ടാണ് ജോജുവുമായി കോണ്ഗ്രസ് ജില്ലാ നേതൃത്വം ഒത്തുതീര്പ്പിനു ശ്രമിച്ചത്. നടന്റെ സുഹൃത്തുക്കളുമായി ബന്ധപ്പെട്ടായിരുന്നു ഒത്തുതീര്പ്പു ശ്രമം. എന്നാല് തന്റെ കാര് നന്നാക്കി നല്കുകയും അവഹേളിച്ച കോണ്ഗ്രസ് പരസ്യമായി മാപ്പു പറയുകയും വേണമെന്നു ജോജു ആവശ്യപ്പെട്ടു. ഇതോടെയാണ് ഒത്തുതീര്പ്പു നീക്കത്തില്നിന്നു കോണ്ഗ്രസ് പിന്മാറിയത്. അറസ്റ്റിലായ പ്രതിയുടെ ജാമ്യഹര്ജിയില് കക്ഷിചേരാന് ജോജു ശ്രമിക്കുകയും ചെയ്തു. ഉപരോധ സമരത്തിനിടെ ജോജു മനഃപൂര്വം പ്രകോപനം നടത്തുകയായിരുന്നെന്നു കെ.ബാബു പറഞ്ഞു. മാസ്ക് ധരിക്കാത്തതിന് എന്തു നടപടിയാണ് സ്വീകരിച്ചതെന്നു പൊലീസ് പറയണം. ഫാന്സി നമ്ബര് പ്ലേറ്റ് കാറില് ഘടിപ്പിച്ചതിന് മോട്ടര് വാഹന വകുപ്പ് കേസ് എടുത്തിട്ടുണ്ട്. ജോജു മാന്യത ചമയരുത്. സിനിമാ ഷൂട്ടിങ്ങുകള് പലതും ഗതാഗതം തടസ്സപ്പെടുത്തി ചെയ്യാറുണ്ട്. നിരത്തില് ഗതാഗതം തടസ്സപ്പെടുത്തി സിനിമാ ചിത്രീകരണം നടത്തില്ലെന്നു കോണ്ഗ്രസ് തീരുമാനിച്ചാല് എന്താകും അവസ്ഥയെന്നും ബാബു ചോദിച്ചു.